**РЕЦЕНЗИЯ**

на дисертационен труд за присъждане на образователната и научна степен “доктор”, професионално направление 8.3. Музикално и танцово изкуство,

на тема „**РОЛЯТА НА ХОРОВОТО ПЕЕНЕ В ОБЩОТО МУЗИКАЛНО ОБРАЗОВАНИЕ**“

Дисертант: **Адурим Расими**

Научен ръководител: проф. Явор Конов, д.н.

Рецензент: **проф. д-р Адриан Георгиев**, СУ “Св. Климент Охридски“

Адурим Расими е албанец, роден на 4 октомври 1976, главен асистент от 2013 г. в Университета в Прищина, преподава хорово пеене и история на музиката, както и музикална теория, методика, музикален инструмент. Магистър е по музикална педагогика (2008) от Университета в Прищина; Докторска степен по история (2012) от университета„Св. Св. Кирил и Методий” в Скопие. Преподавал е в начални и средни училища (2000-2010) – солфеж, хорово пеене, музикални изкуства. Работил е и като диригент на детски хор към РТК (Радио и Телевизия Косово, 2004-2007). В периода 2010-12 е бил директор на музикално училище в Джилан.

Дисертационния труд е на английски език, като е предоставен автореферат на български език. Това е причината да не мога определя дали авторефератът отговаря на съдържанието на дисертацията; приемам че е така.

Темата на дисертацията е на пръв поглед ясна и не би следвало да има изследователски проблем. Ясно е, че ролята на хоровото пеене е важна, особено за нас, като музиканти. Друг обаче е въпросът, до колко това е ясно за педагогическите кадри на управленско ниво. От тук бих извел и един от очакваните приноси за дисертационния труд, а именно, че би следвало да се обръща повече внимание на хоровото пеене, и изобщо на музикалното изкуство в училищното образование. Особено в контекста на новия (в България) ЗАКОН за предучилищното и училищното образование Обн., ДВ, бр. 79 от 13.10.2015 г., в който изобщо липсва в учебната програма по музика дисциплината „Хор“.

Дисертационният труд изследва актуалното състояние и функционирането на хорове в средното училищно образование (от VI до IX клас). Разглеждат се възгледите и практиките на преподавателите по отношение на организацията на музикалното образование извън класната стая, съответно в училищния хор. Каква е практиката на подбор на певци, на хорова литература, работата с хорове, техническите или професионални трудности, срещани в работата с хор и какви възможности предоставя участието в хор на своите членове за по-нататъшно им музикално и цялостно развитие. Проучването има за цел да идентифицира и анализира факторите, които проправят пътя към прогрес на училищното хорово изкуство.

По думите на автора, това изследване комбинира количествени и качествени методи (анализ на съдържанието и интервюта с учители, както и подробен анализ на 8 хорови песни и интервюта с хорови учители). Изследването е проведено с 67 хорови учители от различни училища в Косово и Македония. Въз основа на резултатите от това проучване са анализирани и сравнени приликите и разликите между учебните системи на Косово и Македония.

Препоръките, произтичащи от резултатите на проучването, са адресирани до съответните институции в Косово, които трябва да имат за цел да насърчават и подкрепят развитието на хоровото пеене в общообразователната програма на учениците от средните класове (6-9 клас).

Не намирам ясно формулирана цел на дисертационния труд, както и неразделните за едно изследване предмет и обект на изследването, както и конкретно описание на изследователския инструментариум още в началото на разработката.

Все пак, авторът дава яснота, за целта на това изследване, а именно (… *да установи реалното състояние на функциониране на хоровете, както и качеството на извършената работа на училищно ниво).* Като преподавател по музика от 1999 г. и като ръководител на различни аматьорски и професионални детски хорове и хорове за възрастни, Адурим Расими има възможността да наблюдава и изведе различните предизвикателства, които често имат пряко влияние върху функционирането и качеството на училищните хорове като цяло.

В хода на разработката, авторът описва и задачите, които са изпълнени в контекста на изследването, а именно :

* Да идентифицира функционирането на хоровете в общообразователните училища (6 - 9 клас) в специалните форми на извънкласно преподаване на музика.
* Да оцени нивото на функциониране на хоровете въз основа на училищните практики (как е организиран училищният хор, как са избрани хористите, как е подбран репертоарът и т.н.)
* Да разгледа репертоара, който хоровият учител възлага на хора.
* Да анализира музикалното и текстово съдържание на песните.
* Да анализира възможностите за музикално и цялостно развитие на хоровото пеене за певците.
* Да се идентифицират трудностите, пред които застава учителят в работата с хора.
* Да определи позицията на хоровото пеене в настоящата учебна програма.
* Да сравни различията на хоровото обучение в училищата в Прищина и Скопие (Косово и Македония).

Важността на това изследване Адурим Расими определя в идентификацията и анализа на факторите, забавящи развитието на хора в училищата и установяването на съвременни подходи за повишаване на ефективността на хора на училищно ниво и извън него. Според мен, биха могли да бъдат изведени и някои методически основи за работа и управление на хорови състави. Това би дало още по-голяма приложност на изследването.

Във втора глава ТЕОРЕТИЧЕН ПРЕГЛЕД НА ХОРОВОТО ПЕЕНЕ, авторът разглежда ролята на хоровото пеене в живота на учениците, социална и образователна функция на хоровото пеене, предизвикателствата пред педагога за създаването на училищен хор, избор на хористи, планиране на работата с хора, подбор на репертоар, методически похвати на преподаване на хорови песни и др.

В трета глава е описана методологията на изследването, както и анализ на резултатите.

В отделна, четвърта глава, са изведени резултатите от изследването, констатации, заключения, препоръки.

Съгласен съм с приносните моменти, като бих отбелязал най значимите за мен:

* Идентифициране и анализиране на хорови песни по отношение на музика и съдържание;
* Идентифициране на трудностите на хоровите учители;
* Компаративен анализ и определяне на позицията на хоровото пеене в учебните програми на Косово и Македония.

**В заключение мога да кажа, че въпреки известно разминаване между форма и съдържание в контекста на изследователски и дисертабилен проблем, намирам достатъчно основания да препоръчам на уважаемото научно жури да присъди образователната и научна степен „доктор“ на Адурим Расими в професионално направление 8.3. Музикално и танцово изкуство.**



23.04.2019 Подпис: ……………………………

(Проф. д-р Адриан Георгиев)